Salget overrasker Aalborg Kongres & Kultur Center

Den amerikanske legende, countrysangeren Willie Nelson har trods sin høje alder af 74 år ikke noget problem med at tiltrække det nordjyske publikum. På kun tre dage er koncerten i Aalborg Kongres & Kultur Center den 25. april udsolgt. At koncerten blev så hurtigt udsolgt, er en overraskelse for Aalborg Kongres & Kultur Center. Willie Nelson besøgte Aalborg i 1996, men forventningen var ikke, at han her mere end 10 år efter kunne trække udsolgt på nogle ganske få dage. Legenden, guitaristen, provokatøren og meget mere er på turné med sin familie, som også turneens navn bærer præg af: An Evening With Willie Nelson and Family.